Við nýggjum flatskermum koma nýggir møguleikar. Fleiri og fleiri flatskermar í dag hava Smart-TV tøkni og tráðleysum interneti. Við hesari tøknini kanst tú fara á YouTube, Netflix o. a. Fleiri av okkum hava varnast lýsingar á donskum sjónvarpsrásum fyri internetsjónvarp. Netflix er tað eina, men so eru eisini onnur sum HBO Nordic, ViaPlay og TV 2 Play. Internetsjónvarp er millum annað on-demand sjónvarp, tað er at tú kanst hyggja eftir filmum, filmsrøðum og øðrum tá tær lystir, og ikki er neyðugt at hyggja júst tá rásin vísur sendingina. Vit vita at danska Netflix riggar í Føroyum. Uttan nakað hóvasták ber til at takað Netflix niður sum ein app á sjónvarpið og gera sær ein brúkara fyri 79 kr./mðr. Undirritaði setti seg í samband við ávikavist HBO Nordic, ViaPlay og TV 2 Play. TV 2 Play riggar í Føroyum, men stuðla bert teldum, paddum og Sony Bravia skermum í løtuni. Fyri at fáa ViaPlay er neyðugt at senda ein mail til teirra og boða frá at man er búsitandi í Føroyum áðrenn tað riggar, tó bert til teldur og PS3 enn, ætlanin er at tað skal koma til føroyskar flatskermar seinni. Hjá HBO Nordic var svarið øgiliga greitt, eingin ætlan er at gera HBO Nordic tøkt í Føroyum. Í seinasta útgáva av Gratisavísini var ein grein um FT Gamejam 2013 og menning av telduspølum í Føroyum. Telduspøl eru í størsta mun ein útflutningsvøra, um hugsa verur um smærri lond eins og Føroyar. “ Neogames Finland, Hub of the Finnish Game Industry” hava júst útgivið ársfrágreiðingina fyri 2012. Vanliga telduspøl-fyritøkan í Finnlandi hevur millum 1-10 fólk í starvi. Fyri árið 2012 vóru 1.800 starvsfólk í finsku telduspæl-vinnuni, og umsettu tey hetta árið fyri €250 mió. ella nærum 2 mia. kr. Finnar hava havt eina tøkniliga mentan í nógv ár og hetta sæst aftur í finsku spæluvinnuni, ið veksur skjótari enn altjóða marknaðurin í løtuni. Finnar standa millum annað handan spælið Angry Birds, ið hevur verið tikið niður fleiri enn 1 mia. ferðir.